**PREDKLADACIA SPRÁVA**

Zákon č. 440/2015 Z. z. o športe a o zmene a doplnení niektorých zákonov v znení neskorších predpisov (ďalej len „zákon“) v § 68 a 69 upravuje poskytovanie príspevku uznanému športu. Podľa splnomocňovacieho ustanovenia § 68 ods. 4 zákona „Vláda pre príspevok uznanému športu na príslušný rok nariadením ustanoví

a) metodiku zisťovania hodnôt a parametrov do vzorca ustanoveného v prílohe č. 3,

b) hodnotu váhy dosiahnutého športového úspechu, váhy domáceho záujmu o šport a váhy zahraničného záujmu o šport do vzorca ustanoveného v prílohe č. 3 a

c) metodiku výpočtu príspevku uznanému športu vrátane maximálneho možného medziročného poklesu a nárastu príspevku uznanému športu, maximálneho percentuálneho podielu príspevku uznanému športu a minimálnej hodnoty príspevku uznanému športu.“.

Tento „základný“ vzorec je uvedený v prílohe č. 3 k zákonu. Ide o vzorec pre výpočet podielu športu: P = (A × KVVD + A × KVVM) × (B × ZD + C × ZZ) + (1 - 2 × A) × M23. Metodika v predkladanom materiáli sa vzťahuje na premenné Ú, t. j. dosiahnutý športový úspech, A, B, C. Niektoré podrobnosti tohto splnomocňovacieho ustanovenia sú bližšie rozpracované v prílohe č. 3 k zákonu.

Podľa prílohy č. 3 k zákonu:

„... KVVD je koeficient významu výsledku podľa tabuľky č. 1 pre dosiahnutý športový úspech (Ú) v uznanom športe v kategórii dospelých k 30. septembru roka, ktorý predchádza roku, na ktorý sa príspevok uznanému športu poskytuje,

KVVM je koeficient významu výsledku podľa tabuľky č. 1 pre dosiahnutý športový úspech (Ú) v uznanom športe v kategórii mládeže k 30. septembru roka, ktorý predchádza roku, na ktorý sa príspevok uznanému športu poskytuje...“.

Podľa prílohy č. 3 k zákonu:

 „Športový úspech v **individuálnom športovom odvetví** sa vypočíta z

3.1. **postavenia** Slovenskej republiky **v rebríčku krajín** vydanom medzinárodnou športovou organizáciou príslušného uznaného športu s celosvetovou pôsobnosťou alebo

3.2. **rozhodujúceho počtu výsledkov** športovcov príslušného športového odvetvia dosiahnutých na **rozhodujúcich typoch súťaží za štyri roky** predchádzajúce roku, na ktorý sa príspevok uznanému športu poskytuje, **posunutých** voči výsledkom na majstrovstvách sveta, ak nie je možné postupovať podľa podbodu 3.1.

Športový úspech **v kolektívnom športovom odvetví** sa vypočíta z **postavenia** Slovenskej republiky

4.1. **v rebríčku krajín** vydanom medzinárodnou športovou organizáciou príslušného uznaného športu s celosvetovou pôsobnosťou alebo

4.2. na majstrovstvách sveta, majstrovstvách Európy alebo kvalifikácii na tieto typy súťaží alebo v rebríčku krajín oprávnených medzinárodnou športovou organizáciou uznaného športu, organizujúcou majstrovstvá Európy, zúčastniť sa na týchto majstrovstvách Európy, ak nie je možné postupovať podľa podbodu 4.1.“.

Materiálom sa upravuje spôsob alokácie verejných prostriedkov medzi národné športové zväzy.

Návrh nie je predmetom vnútrokomunitárneho pripomienkového konania.

Navrhovaný dátum účinnosti vychádza zo skutočnosti, že pre podávanie žiadostí o poskytnutie príspevku uznanému športu podľa § 69 ods. 1 zákona je rozhodujúci 30. september.